钦定古今图书集成/历象汇编/庶征典/第186卷 > 王充论衡 > 《为宰相贺连理木表》前人
## 钦定古今图书集成/历象汇编/庶征典/第186卷 > 王充论衡 > 《为宰相贺连理木表》前人

臣言：“今月二十六日，得太清宫道士陈岳等状称，圣
祖殿院东廓九灵门北，有柰树连理，异枝还合者。”臣
按汉武元狩元年，得奇木，枝旁出，辄后数日，越地及
匈奴率众来降者。《中兴书》云：“王者德泽纯洽，八方大
同，则木连理。”伏惟皇帝陛下体元以临宝位，法道以
御太和，孝通神明，故祖宗禔福，德洽天地，则草木呈
祥。至孝所感，生灵遂性。湛恩既溥，异类怀仁，大告休
期，累彰嘉瑞。况我祖太清别殿，奇树效珍，连理双茎，
混成一体。其同本也，所以烦于众枝；其附内也，所以
庆于无外。必有削栣之类，亦表其强干之休。天下一
家，本枝百代，稽于《图传》，可以明征。圣敬所临，神心允
答。不然，岂独秀不迁之庙，增华太素“之宫，曲折合符，
精灵相会，耿光丕贶，高映古今。臣愧无黄老之术，谬
赞清虚之化，获奉休异，喜万恒情。望请宣付史官，编
之简册，无任欣抃之至，谨奉表陈贺以闻。臣某诚欢
诚庆，顿首顿首。”